題楊大年集後
作者：張方平
朝代：宋

paragraphs: 天上靈仙謫，人間秀氣涵。
朱絃清廟瑟，美幹豫章柟。
富艷三千牘，從容八十函。
典純追古昔，雅正合周南。
溫粹瓊瑶潤，滋醲稼穡甘。
微中緘海蚌，巧處吐春蠶。
璀璨龍宮出，精深虎穴探。
機衡成臲尯，嵩洛入煙嵐。
寂忍修禪智，虛柔慕史聃。
驥轅曾未騁，鸞馭不停驂。
巖廟登何數，承明入獨三。
可憐經濟意，舊客記高談。